Turkiyadagi zilzilalar uchun Gulen tarafdorlari balogardon qilindi

Anqara shahri meri Meliy Go‘kchekning fikricha, Turkiya shimoli-g‘arbida ikki kundan buyon davom etayotgan yer silkinishlari sun'iy hosil qilinayotgan bo‘lishi mumkin. U davlat to‘ntarishi amalga oshirishga uringan kuchlar Turkiyada zilzilalar hosil qilayotganini taxmin qilgan.
Bugun Turkiyaning Egey dengizi sohillarida 5,3 ballik zilzila ro‘y berdi. Zilzila markazi Chanoqqal'a viloyati Ezine shahridan 36,7 km janubi-g‘arbda, 6,8 km chuqurlikda joylashgan. 
Avvalroq, Yevropa O‘rta Yer dengizi seysmologiya markazi (EMSC) 6 fevral kuni ertalab Turkiyaning g‘arbiy sohilida 5,2 ballik yer silkinishi kuzatilgani haqida xabar qilgandi. 
Chanoqqal'adagi zilzila Ayvajik shahri hududida 102ta uyning qulashiga sabab bo‘ldi, kamida 5 kishi jabrlandi. 
"Chanoqqal'ada kuchli yer qimirlashi sodir bo‘ldi. Men qandaydir kemaning shu hududda seysmik tadqiqotlar o‘tkazayotganini aniqladim. Bu kema qanday kemaligini, qaysi davlatga tegishligini ham aniqlashimiz kerak. Men zilzilalar sun'iy tarzda hosil qilinayotgan bo‘lishi mumkinligidan xavotirdaman. Buni jiddiy tekshirish va natijalarini jamoatchilikka ma'lum qilish kerak", — deya yozgan mer o‘z tvitterida.
Uning so‘zlariga ko‘ra, zilzilalar o‘tgan yilning yozida Turkiyada davlat to‘ntarishini amalga oshirmoqchi bo‘lgan Fathulloh Gulen tarafdorlari tomonidan sun'iy ravishda hosil qilinmoqda.
"Ular hozirda Turkiyaga zarar yetkazishga intilishmoqda. Ular Istanbuldan uzoq bo‘lmagan hududda zilzila hosil qilishayotgan bo‘lishi mumkin. Kimlardir bu gaplarim uchun mening ustimdan kulishi ham mumkin, ammo bu meni tashvishga solmaydi. Marmar va Dardanell suvlarida suzib yurgan barcha suv osti kemalari zamonaviy uskunalar bilan jihozlangan bo‘ladi. Ularni nazoratga olish kerak", — deya qo‘shimcha qilgan Anqara meri.